INGEN KOMMENTAR: Terje Riis Johansen er på reise og har derfor ikke kommentert opplysningene om at Eidsiva ga penger til SP og at Olje- og energidepartementet stanset en konkurrent i kamp om fjernvarmekonsesjon. Foto: Scanpix

Ga penger - fikk konsesjon

(VG) Energiselskapet Eidsiva ga først penger til Sp. Deretter gikk det Sp-styrte Olje- og energidepartementet inn for å stanse Eidsivas konkurrent i kampen om en fjernvarmekonsesjon.

Oppdatert 15. september 2010

Artikkelen er over ti år gammel

- Dette skaper mistanke om korrupsjon, sier Høyres stortingsrepresentant Per-Kristian Foss til VG.

Det var TV 2 som i kveld avslørte at Eidsiva, som ga 500 000 til Sp i 2009, i fjor lå i strid med en konkurrent om å få konsesjon til å bygge et fjernvarmeanlegg på Gjøvik.

Konkurrenten Daimyo vant frem hos NVE i to runder, men da Eidsiva klaget til det Sp-styrte Olje- og energidepartementet (OED), ble det lagt ned byggeforbud for Daimyo mens klagen ble behandlet.

Daimyo skal ifølge TV 2 ha følt seg motarbeidet av Sp-ledelsen i departementet, og trakk sin søknad. Daglig leder i selskapet, Espen Aubert, bekreftet denne fremstillingen overfor VG tirsdag kveld.

- Men vi har ingen flere kommentarer nå, sier Aubert til VG.

Da Daimyo trakk seg, ble Sp-donor Eidsiva stående alene igjen som konsesjonssøker.

Kjenner du til lignende tilfeller?Kontakt VG Nett her

Les også:Høyre-topp ber lokalpolitikere se på Sp-penger

Ønsker gransking

Frp-leder Siv Jensen sier til TV 2 at hun ønsker en gransking, og at kontroll- og konstitusjonskomiteen på Stortinget skal gå inn i saken.

OED avviste i kveld beskyldningene om sammenheng mellom pengegaven til Sp og konsesjonsbehandlingen i departementet.

Olje- og energiminister Terje Riis-Johansen er på reise i Brasil, og kunne ikke kommentere saken overfor VG.

Statssekretær Sigrid Hjørnegård sa i kveld til TV 2 at det ikke var noen sammenheng mellom partistøtten og den omstridte konsesjonsbehandlingen.

Høyres Per-Kristian Foss, som sitter i kontrollkomiteen på Stortinget, mener Sp her er i en gråsone.

- Det er ikke bevist at dette er korrupsjon, men det er slike saker som skaper mistanke om korrupsjon. Derfor er det forbudt, både å søke støtte, og å få støtte, fra slike selskaper. Det burde Eidsiva og Sp visst, sier Foss.

Les også:Sp-topp: - Klart dette ikke er heldig

«Ytterst uheldig»

Han mener koblingen mellom Eidsivas støtte og OEDs klagebehandling til Eidsivas fordel, er «ytterst uheldig».

- Ja, både fra SPs side, og fra dette merkelige selskapet Eidsiva, som har betydelig med Sp-innflytelse, sier Foss.

Han mener det er lite sannsynlig at Terje Riis-Johansen og de øvrige Sp-politikerne i OEDs politiske ledelse ikke var klar over pengestøtten fra Eidsiva til Sps fornybarprosjekt.

- Det kan da ikke være så store avstander i et så lite parti, sier en syrlig Foss.

Publisert: 14.09.10 kl. 23:10 Oppdatert: 15.09.10 kl. 19:51

Les også

Mer om Senterpartiet (Sp)